b'\n_START_ARTICLE_\nMesopredator\n_START_PARAGRAPH_\nEn mesopredator er en mellomstor predator som st\xc3\xa5r under toppkonsumentene (alfapredatorene) i n\xc3\xa6ringskjeden. Dette er predatorer som jakter p\xc3\xa5 og eter andre levende organismer, men som ogs\xc3\xa5 blir jaktet p\xc3\xa5 og spist selv. Typiske mesopredatorer er mellomstore predatorer i midten av trofiske niv\xc3\xa5et, for eksempel de fleste m\xc3\xa5rdyr (jerv er imidlertid en toppkonsument), mange rever, m\xc3\xa5ker og andre mindre predatoriske fugler, insektetere, mindre reptiler, mange haukefugler med flere._NEWLINE_Bestanden av mesopredatorer i et \xc3\xb8kosystem blir som regel holdt i sjakk av toppkonsumentene. Om toppkonsumentene forsvinner fra \xc3\xb8kosystemet, kan det f\xc3\xb8re til et s\xc3\xa5kalt mesopredatorutbrudd; en prosess der bestandene av mesopredatorer kommer ut av kontroll og p\xc3\xa5virker \xc3\xb8kosystemet negativt, som regel i kraft av redusert biologisk mangfold. N\xc3\xa5r en toppkonsument forsvinner kan ogs\xc3\xa5 en typisk mesopredator ende opp som ny toppkonsument i \xc3\xb8kosystemet. Et eksempel p\xc3\xa5 det er r\xc3\xb8dreven, som mange steder i Norge og ellers i Europa tok over som toppkonsument da ulven forsvant. I Nord-Amerika har pr\xc3\xa6rieulven tatt over som toppkonsument mange steder, der ulv, puma og brunbj\xc3\xb8rn tradisjonelt utgjorde toppkonsumentene.'